T. Cabaj, poslanec: (2007-03-29):
Vážený pán predsedajúci, kolegyne, kolegovia, dovoľte, aby som veľmi stručne uviedol v druhom čítaní novelu zákona č. 39/1993 Z. z. v znení neskorších predpisov tak, ako sme mali možnosť už na tú tému hovoriť pri prvom čítaní. Upozornil som už vtedy, že cieľom tejto novely je doriešiť nezávislé postavenie Najvyššieho kontrolného úradu, to znamená, aj nezávislosti od vlády a priamo teda na postavení v Národnej rade Slovenskej republiky, ako dokončenie tých postupov, ktoré sme robili, keď sme vytvárali aj Najvyšší kontrolný úrad. Zároveň v tomto návrhu sa upravujú platové triedy štátnych zamestnancov Najvyššieho kontrolného úradu, platové tarify, ale to je zase takisto zosúladenie s tým osobitným postavením tak, ako majú napríklad pracovníci, či už je to Kancelárie prezidenta alebo Národnej rady Slovenskej republiky, tak z toho dôvodu aj toto osobitné postavenie pracovníkov Najvyššieho kontrolného úradu. Zároveň sa navrhuje aj zmena zákona č. 312/2001 Z. z. o štátnej službe, a to už som spomínal, takisto to nadväzuje na osobitné postavenie Najvyššieho kontrolného úradu, ktorý je konštituovaný podľa Ústavy Slovenskej republiky. Zároveň chcem informovať, že tento návrh nebude mať dosah na štátny rozpočet, aj keď sa vám môže zdať, že sa upravujú triedy a platové náležitosti. Už v dôvodovej správe a predkladacej správe som uviedol stanovisko, že nebude to mať dosah na rozpočet, pretože tak, ako je schválený rozpočet na tento rok, z tohto rozpočtu Najvyšší kontrolný úrad vie doriešiť aj túto novelu zákona o NKÚ. Samozrejme, je tam dopad aj ďalších náležitostí, hovoril som, že nebude mať dopad na štátny rozpočet, ani na rozpočty obcí, ani vyšších územných celkov. Dopady súvisiace s týmito navrhovanými zvýšeniami platových taríf budú vykryté z rozpočtu Najvyššieho kontrolného úradu. Navrhovaná úprava je v súlade s Ústavou Slovenskej republiky, ďalšími všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná. Zároveň prijatím tejto novely zákona vytvárame priestor na otváranie expozitúr Najvyššieho kontrolného úradu aj v ďalších krajských mestách, čím vlastne naplníme aj ďalší krok toho rozhodnutia, ktoré sme tu, v Národnej rade urobili, keď sme splnomocnili Najvyšší kontrolný úrad aj vykonávaním kontrol v samosprávach, a to miestnych aj regionálnych. Chcem vás veľmi pekne poprosiť o podporu tohto návrhu. Pripomínam len, že pôvodný zámer, tak ako som uvažoval pri zákone o štátnej službe, pozmeňujúcim návrhom, kde by sa bol takýmto spôsobom upravil aj zákon o Najvyššom kontrolnom úrade, nakoniec som zvolil tento štandardný postup, keď sa predkladá osobitný návrh zákona, ktorý prešiel celým tým procesom, prešiel prerokovaním vo výboroch a potvrdzuje sa tá skutočnosť, ktorú som tu raz uviedol, že nešťastím pre tento parlament sú tzv. nepriame novely, pretože aj pri tomto prerokovaní poslaneckého návrhu zákona som mal možnosť vo výboroch sa oboznámiť s mnohými pripomienkami, podnetmi a nakoniec v spoločnej správe, keď si pozriete všetky tieto pozmeňujúce návrhy, ktoré sa objavujú, vlastne komplexne riešia celú túto problematiku. Takže myslím, že bolo veľmi dobré rozhodnutie nedať to ako pozmeňujúci návrh, o ktorom sa rozhodne iba hlasovaním, ale dať to ako novelu zákona o Najvyššom kontrolnom úrade. Vážené pani kolegyne, kolegovia, chcem vás poprosiť o podporu tejto novely zákona. Ďakujem pekne.